\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Ερώτηση:**

**Αν με την ισχύ του Ν. 4172/2013, αν πρέπει να παρακρατούμε στους προέδρους φόρο, σύμφωνα με τον Νόμο αυτό ή όχι.**

**Και ποιος είναι ο συντελεστής φόρου που πρέπει να παρακρατούμε;**

**Απάντηση:**

Κατ’ αρχήν, στην ιστοσελίδα μας (www.drakosxar.gr)

στο γράμμα Φ,

στον φάκελο: «Φόρος»,

ήδη έχουμε αναρτήσει το αρχείο με τίτλο: «Παρακράτηση φόρου στις αμοιβές προέδρων, μελών Δ.Σ. κ.λπ.»

Στην συνέχεια, και συμπληρωματικά με τα παραπάνω, για τις Ημεραργίες των Προέδρων των ΟΕΒ, θα πούμε τα εξής:

Ο Ν. 4172/2013 «Φορολογία εισοδήματος, επείγοντα μέτρα ε­φαρμογής του ν. 4046/2012, του ν. 4093/2012 και του ν. 4127/2013 και άλλες διατάξεις» (ΦΕΚ 167/τ.Α΄/23-7-2013), που ισχύει για εισοδήματα από 1-1-2014, αναφέρει τα εξής:

**Άρθρο 1.**

**Πεδίο Εφαρμογής**

1. Ο Κώδικας Φορολογίας Εισοδήματος (Κ.Φ.Ε.) ρυθμίζει τη φορολογία του εισοδήματος:

α) των φυσικών προσώπων,

**β) των νομικών προσώπων και των κάθε είδους νομικών οντοτήτων.**

**2. Ο Κ.Φ.Ε. ρυθμίζει τον τρόπο φορολόγησης για τις κατηγορίες εισοδημάτων,** όπως ορίζονται στον Κ.Φ.Ε., καθώς και τον τρόπο απόδοσης των φόρων με την υποβολή της δήλωσης, την προκαταβολή του φόρου και την παρακράτησή του.

Σχόλιο επί του άρθρου 1

Επομένως, ισχύει ο παραπάνω Νόμος και για τους ΟΕΒ, αφού εντάσσονται στις νομικές οντότητες (βλ. παραπάνω περίπτωση β, της παράγρ. 1 του άρθρου 1).

Ισχύει όμως για τους εργαζόμενους, όπως θα δούμε πιο κάτω.

Για τις αμοιβές όμως των αιρετών, π.χ. Προέδρων ΤΟΕΒ, ισχύει;

Ας δούμε τα επιμέρους άρθρα του νόμου που έχουν σχέση με τις απαντήσεις μας.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Άρθρο 12**

**Εισόδημα από μισθωτή εργασία και συντάξεις**

**1. Το ακαθάριστο εισόδημα από μισθωτή εργασία και συντάξεις περιλαμβάνει** τα πάσης φύσεως εισοδήματα σε χρήμα ή σε είδος που αποκτώνται στο πλαίσιο υφιστάμενης, παρελθούσας ή μελλοντικής εργασιακής σχέσης.

**2. Για τους σκοπούς του Κ.Φ.Ε., εργασιακή σχέση υφίσταται όταν ένα φυσικό πρόσωπο παρέχει υπηρεσίες:**

**α)** **στο πλαίσιο σύμβασης εργασίας,** σύμφωνα με το εργατικό δίκαιο,

**β)** βάσει σύμβασης, προφορικής ή έγγραφης, με την οποία το φυσικό πρόσωπο **αποκτά σχέση εξαρτημένης εργασίας** με άλλο πρόσωπο, το οποίο έχει το δικαίωμα να ορίζει και να ελέγχει τον τρόπο, το χρόνο και τον τόπο εκτέλεσης των υπηρεσιών,

**γ)** οι οποίες ρυθμίζονται από τη **νομοθεσία περί μισθολογίου και ειδικών μισθολογίων** των υπαλλήλων και λειτουργών του Δημοσίου,

**δ)** **ως διευθυντής ή μέλος του ΔΣ** εταιρείας ή κάθε άλλου νομικού προσώπου ή νομικής οντότητας,

**ε)** **ως δικηγόρος έναντι πάγιας αντιμισθίας** για την παροχή νομικών υπηρεσιών,

**στ)** **βάσει έγγραφων συμβάσεων** παροχής υπηρεσιών ή συμβάσεων έργου, με φυσικά ή νομικά πρόσωπα ή νομικές οντότητες τα οποία δεν υπερβαίνουν τα τρία (3) ή, εφόσον υπερβαίνουν τον αριθμό αυτόν, ποσοστό εβδομήντα πέντε τοις εκατό (75%) του ακαθάριστου εισοδήματος από επιχειρηματική δραστηριότητα προέρχεται από ένα (1) από τα φυσικά ή νομικά πρόσωπα ή νομικές οντότητες που λαμβάνουν τις εν λόγω υπηρεσίες "και εφόσον δεν έχει την εμπορική ιδιότητα, ούτε διατηρεί επαγγελματική εγκατάσταση που είναι διαφορετική από την κατοικία του". Η διάταξη του προηγούμενου εδαφίου δεν εφαρμόζεται στην περίπτωση που ο φορολογούμενος αποκτά εισόδημα από μισθωτή εργασία, σύμφωνα με μία από τις περιπτώσεις α ́ έως ε ́ του παρόντος άρθρου. "Με απόφαση του Γενικού Γραμματέα μπορούν να προβλέπονται περαιτέρω προϋποθέσεις και να καθορίζονται όλες οι αναγκαίες λεπτομέρειες για την εφαρμογή αυτής της περίπτωσης."

**3. Ως ακαθάριστα εισοδήματα από μισθωτή εργασία και συντάξεις θεωρούνται τα εξής:**

**α)** ημερομίσθιο, μισθός, επίδομα αδείας, επίδομα ασθενείας, επίδομα εορτών, αποζημίωση μη ληφθείσας άδειας, αμοιβές, προμήθειες, επιμίσθια και φιλοδωρήματα,

**β)** επιδόματα περιλαμβανομένων του επιδόματος κόστους διαβίωσης, του επιδόματος ενοικίου, της αποζημίωσης εξόδων φιλοξενίας ή ταξιδίου,

**γ)** αποζημίωση εξόδων στα οποία έχει υποβληθεί ο εργαζόμενος ή συγγενικό πρόσωπο του εργαζομένου,

**δ)** παροχή οποιασδήποτε μορφής που λαμβάνει ο εργαζόμενος πριν την έναρξη της εργασιακής σχέσης,

**ε)** αποζημιώσεις για τη λύση ή καταγγελία της εργασιακής σχέσης,

**στ)** συντάξεις που χορηγούνται από κύριο και επικουρικό φορέα υποχρεωτικής ασφάλισης, καθώς και από επαγγελματικά ταμεία που έχουν συσταθεί με νόμο,

**ζ)** το ασφάλισμα που καταβάλλεται εφάπαξ ή με τη μορφή περιοδικής παροχής στο πλαίσιο ομαδικών ασφαλιστηρίων συνταξιοδοτικών συμβολαίων,

**η)** κάθε άλλη παροχή που εισπράττεται έναντι υφιστάμενης, παρελθούσας ή μελλοντικής εργασιακής σχέση

Σχόλιο επί του παραπάνω άρθρου 12:

Κατ’ αρχήν, βλέπουμε εδώ ότι οι Πρόεδροι των ΟΕΒ από το παραπάνω άρθρο 12, παράγρ. 2, περίπτ. δ, εντάσσονται στην «εργασιακή σχέση», άρα θα πληρωθούν, δικαιούνται να πληρωθούν.

Η παράγρ. 2, περίπτ. δ, του παραπάνω άρθρου περιλαμβάνει «μέλος του ΔΣ εταιρείας ή κάθε άλλου νομικού προσώπου ή νομικής οντότητας».

Επίσης, οι εργαζόμενοι στους ΟΕΒ εμπίπτουν στις διατάξεις του παραπάνω άρθρου 12 (παράγρ. 2, περίπτ. β), επειδή είναι σε σχέση εξαρτημένης εργασίας.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Άρθρο 14**

**Απαλλαγές εισοδήματος από μισθωτή εργασία και συντάξεις**

**1. Από τον υπολογισμό του εισοδήματος από μισθωτή εργασία και συντάξεις εξαιρούνται:**

**α)** **η αποζημίωση εξόδων διαμονής και σίτισης και η ημερήσια αποζημίωση που έχουν καταβληθεί από τον εργαζόμενο αποκλειστικά για σκοπούς της επιχειρηματικής δραστηριότητας του εργοδότη**,

**β)** **η αποζημίωση για έξοδα κίνησης που καταβάλλονται από τον εργοδότη για υπηρεσιακούς λόγους**, εφόσον αφορούν έξοδα κίνησης που πραγματοποιήθηκαν από τον εργαζόμενο κατά την εκτέλεση της υπηρεσίας του, "και αποδεικνύονται από νόμιμα παραστατικά"

**γ)** το επίδομα αλλοδαπής που χορηγείται σε υπαλλήλους του Υπουργείου Εξωτερικών και των λοιπών δημόσιων πολιτικών υπηρεσιών,

**δ)** οι κρατήσεις υπέρ των ασφαλιστικών ταμείων, οι οποίες επιβάλλονται με νόμο,

**ε)** οι ασφαλιστικές εισφορές που καταβάλλει ο εργαζόμενος περιλαμβανομένων των εισφορών εργοδότη και εργαζομένου υπερ των επαγγελματικών ταμείων που έχουν συσταθεί με νόμο,

**στ)** η εφάπαξ καταβαλλόμενη παροχή από ταμεία πρόνοιας και ασφαλιστικούς οργανισμούς του Δημοσίου, καθώς και επαγγελματικά ταμεία που έχουν συσταθεί με νόμο στους ασφαλισμένους και τα εξαρτώμενα μέλη του ασφαλισμένου,

**ζ)** η αξία των διατακτικών σίτισης αξίας έως έξι (6) ευρώ ανά εργάσιμη ημέρα,

**η)** οι παροχές ασήμαντης αξίας μέχρι του ποσού των είκοσι επτά (27) ευρώ ετησίως,

**ι)** τα ασφάλιστρα που καταβάλλονται από τον εργαζόμενο ή τον εργοδότη για λογαριασμό του εργαζομένου στο πλαίσιο ομαδικών ασφαλιστηρίων συνταξιοδοτικών συμβολαίων και

**ια)** τα ασφάλιστρα που καταβάλλονται από τον εργοδότη για την ιατροφαρμακευτική και νοσοκομειακή κάλυψη του υπαλληλικού του προσωπικού ή για την κάλυψη του κινδύνου ζωής ή ανικανότητάς του στο πλαίσιο ασφαλιστηρίου συμβολαίου, μέχρι του ποσού των χιλίων πεντακοσίων (1.500) ευρώ ετησίως ανά εργαζόμενο.

Σχόλιο επί του παραπάνω άρθρου 14:

Οι Πρόεδροι ανήκουν στις εξαιρέσεις, στην παράγρ. 1, περίπτωση 1, του άρθρου 14 του παραπάνω Νόμου, που λέγει τα εξής:

«α) η αποζημίωση εξόδων διαμονής και σίτισης και η ημερήσια αποζημίωση που έχουν καταβληθεί από τον εργαζόμενο αποκλειστικά για σκοπούς της επιχειρηματικής δραστηριότητας του εργοδότη»,

επειδή αναφέρεται στις ημερήσιες αποζημιώσεις, όπως συμβαίνει με τους Προέδρους των ΟΕΒ.

Άρα, δεν θα φορολογηθούν όπως οι μισθωτές εργασίες.

Πάμε λοιπόν στο άρθρο 64

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Άρθρο 64**

**Συντελεστές παρακράτησης φόρου**

**1. Οι συντελεστές παρακράτησης φόρου είναι οι εξής:**

**α) για μερίσματα** δέκα τοις εκατό (10%),

**β) για τόκους** δεκαπέντε τοις εκατό (15%),

**γ) για δικαιώματα** (royalties) και λοιπές πληρωμές είκοσι τοις εκατό (20%),

**"δ)** **για αμοιβές για τεχνικά έργα, αμοιβές διοίκησης, αμοιβές για συμβουλευτικές ή παρόμοιες υπηρεσίες είκοσι τοις εκατό (20%)." Κατ’ εξαίρεση**, για τις αμοιβές που εισπράττονται από εργολήπτες κατασκευής κάθε είδους τεχνικών έργων και ενοικιαστών δημοσίων, δημοτικών και κοινοτικών ή λιμενικών προσόδων **ο συντελεστής είναι τρία τοις εκατό (3%)** επί της αξίας του υπό κατασκευή έργου ή του μισθώματος, "**ανεξαρτήτως αν ο λήπτης της αμοιβής είναι φυσικό ή νομικό πρόσωπο ή νομική οντότητα**."

**ε) για το ασφάλισμα** που καταβάλλεται με τη μορφή περιοδικά καταβαλλόμενης παροχής δεκαπέντε τοις εκατό (15%). Για το ασφάλισμα που καταβάλλεται εφάπαξ μέχρι του ποσού των σαράντα χιλιάδων (40.000) ευρώ δέκα τοις εκατό (10%) και για τα ποσά που υπερβαίνουν τις σαράντα χιλιάδες (40.000) ευρώ είκοσι τοις εκατό (20%). Οι συντελεστές των προηγούμενων εδαφίων της περίπτωσης αυτής αυξάνονται κατά πενήντα τοις εκατό (50%) σε περίπτωση είσπραξης από τον δικαιούχο ποσού πρόωρης εξαγοράς. Δεν θεωρείται πρόωρη εξαγορά κάθε καταβολή που πραγματοποιείται σε εργαζόμενο ο οποίος έχει θεμελιώσει συνταξιοδοτικό δικαίωμα ή έχει υπερβεί το 60ό έτος της ηλικίας του, καθώς και κάθε καταβολή που γίνεται χωρίς τη βούληση του εργαζομένου, όπως σε περίπτωση απόλυσης του εργαζομένου ή πτώχευσης του εργοδότη,

**στ) για την υπεραξία από μεταβίβαση ακίνητης περιουσίας** που αποκτά φυσικό πρόσωπο δεκαπέντε τοις εκατό (15%).

**2. Οι φορείς γενικής κυβέρνησης "εκτός από τις κεφαλαιουχικές εταιρείες" κατά την προμήθεια κάθε είδους αγαθών ή υπηρεσιών από "φυσικά ή" νομικά πρόσωπα, υποχρεούνται, κατά την καταβολή ή την έκδοση της σχετικής εντολής πληρωμής της αξίας αυτών, να παρακρατούν φόρο εισοδήματος, ο οποίος υπολογίζεται στο καθαρό ποσό της αξίας των αγαθών ή υπηρεσιών με συντελεστή ως ακολούθως:**

**αα)** ποσοστό ένα τοις εκατό (1%) για τα υγρά καύσιμα και τα προϊόντα καπνοβιομηχανίας,

**ββ)** ποσοστό τέσσερα τοις εκατό (4%) για τα λοιπά αγαθά και

**γγ)** ποσοστό οκτώ τοις εκατό (8%) για την παροχή υπηρεσιών.

**Εξαιρούνται από την παρακράτηση φόρου οι υπόχρεοι του πρώτου εδαφίου:**

**αα)** όταν προμηθεύονται αγαθά ή τους παρέχονται υπηρεσίες και δεν απαιτείται σύμβαση, εφόσον η καθαρή αξία αυτών, κατά συναλλαγή, δεν υπερβαίνει το ποσό των εκατόν πενήντα (150) ευρώ,

**ββ)** όταν λαμβάνουν υπηρεσίες ή προμηθεύονται ηλεκτρικό ρεύμα, τηλεφωνικές συνδιαλέξεις, τηλεγραφήματα, γραμματόσημα, φωταέριο, νερό και εισιτήρια γενικά,

**γγ)** όπου προβλέπεται παρακράτηση ή προκαταβολή φόρου από άλλη διάταξη για το ίδιο έσοδο και

**δδ)** όταν προμηθεύονται αγαθά ή τους παρέχονται υπηρεσίες από τις πολεμικές βιομηχανίες ΕΑΒ, ΕΒΟ, ΠΥΡΚΑΛ και ΕΛΘΟ, καθώς και από το Κέντρο Επιχειρηματικής Πολιτιστικής Ανάπτυξης (Κ.Ε.Π.Α.) και την Αναπτυξιακή Ενωση Μακεδονίας (ΑΝ.Ε.Μ.).

Σχόλια επί του παραπάνω άρθρου 12:

1) Μένουμε εδώ στην περίπτ. δ, της παραγρ. 1, του άρθρου 64 του παραπάνω νόμου, όπου αναφέρονται τα εξής:

**«για αμοιβές για τεχνικά έργα, αμοιβές διοίκησης, αμοιβές για συμβουλευτικές ή παρόμοιες υπηρεσίες είκοσι τοις εκατό (20%)».**

Οι Πρόεδροι των ΟΕΒ εντάσσονται ακριβώς στις «αμοιβές διοίκησης» κι επομένως φορολογούνται οι αποζημιώσεις τους με τον συντελεστή 20%.

2) Η παράγρ. 2, του παραπάνω άρθρου 64, του παραπάνω Νόμου 4172/2013, έχει ως εξαιρέσεις τους Φορείς της Γενικής Κυβέρνησης, δηλαδή τις καθαρές Υπηρεσίες των Υπουργείων κι όχι άλλες περιπτώσεις.

Επομένως κι οι ΟΕΒ δεν εντάσσονται σ’ αυτές, δεν παρακρατούν δηλαδή οι ΟΕΒ το 1%, το 4% ή το 8%.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*